नायक दे घरा दे सामने ग्रां दे सब्बै लोक आई किट्ठे होऐ। नायक जानदा सा जे उन्दे चा कुसै दे मना च बी भरमे आस्तै रत्ती भर क्यास नईं सा। ओह् सब्बै कुसै ना कुसै गल्ला करी भरमे शा तंग पेदे हे। भरमे ने जेकर इक्क जने दी कुक्कड़ी चोरी कीती दी ही तां दूए दा बैह्‌डा। उन्न कुसै दे पैहे चराए दे हे ते कुसै दी भैनू कन्ने जां लाड़ी कन्ने मूंह काला कीते दा हा। इस लेई हर आदमी उसी चित्त मारना चांह्‌दा हा। उसी सुधारी सकना नायक लेईं बड़ी भारी समस्या ही। उसी शेकिऐ ग्रां दा कड्डी लाना बड़ां गै सखल्ला कम्म सा। केइयें लोकें नायक गी एह् सलाह् बी दित्ती ही जे ओह् भरमें गी ग्रां दा कड्डी ला। पर बुड्डी यल्लव्वा पर तरस करदे होई नायक ने सब्बनें दी आक्खी दी अन-सुनी करी ओड़ी ही।...ते अज्ज फी उयै प्रसंग शुरू होई पेदा हा।